Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets beslutning om et fællesskabshandlingsprogram til styrkelse af afgiftssystemerne i det indre marked (FISCALIS-programmet)« () (98/C 19/14)

Rådet for Den Europæiske Union besluttede den 6. juni 1997 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede Michael Geuenich til ordfører. Sektionen vedtog sin udtalelse den 14. oktober 1997.

Det Økonomiske og Sociale Udvalg vedtog på sin 349. plenarforsamling af 29. og 30. oktober 1997, mødet den 29. oktober 1997, med 108 stemmer for, 1 imod og 7 hverken for eller imod, følgende udtalelse.

1. Indledning

1.1. Sigtet med forslaget er at forbedre momssystemets funktionsmåde i medlemsstaterne. Støtte fra Fællesskabets side til specielt uddannelse af embedsmændene i afgiftsadministrationerne skal bidrage hertil. Den forudsete indførelse af et nyt momssystem (men også en forbedret anvendelse af den aktuelle momsordning fra 1993), den planlagte udvidelse af Fællesskabet med en række lande og det ofte udtrykte ønske om et forbedret administrativt samarbejde mellem medlemsstaterne under hensyntagen til subsidiaritetsprincippet gør dette EU-initiativ velbegrundet.

1.2. Programmet vil koste 45 millioner ecu fordelt over 5 år. En stadig forbedring af de administrative rutiner kræver, at de nationale embedsmænds kendskab til skatteretten og EF-retten forbedres, og at man fremmer et effektivt, omfattende samarbejde mellem medlemsstaterne indbyrdes og mellem medlemsstaterne og Kommissionen (artikel 3).

1.3. I henhold til Kommissionens beslutningsforslag afholder Fællesskabet udgifterne på følgende områder:

- Kommunikations- og informationsudvekslingssystemer, håndbøger og vejledninger.

- Udvekslinger, seminarer og multilaterale kontrolforanstaltninger.

- Fælles uddannelsesinitiativer.

Stater, der søger om EU-medlemskab, kan deltage i programmet på partnerskabsbasis.

2. ØSU's bemærkninger

2.1. Det Økonomiske og Sociale Udvalg henviser i denne sammenhæng til to udtalelser, som det netop har afgivet: »Beskatning i Den Europæiske Union - Rapport om udviklingen i skatte- og afgiftssystemerne« () og »Et fælles momssystem. Et program for det indre marked« ().

2.2. ØSU er af den opfattelse, at tidspunktet for lanceringen af FISCALIS-programmet er velvalgt, idet ansøgerlandene har behov for hjælp på en lang række punkter, hvis deres administrationer skal geares til samarbejde med de øvrige medlemsstaters administrationer og med Kommissionen. Endvidere må det planlagte samarbejde mellem medlemsstaternes embedsmænd, herunder navnlig udvekslinger af længere varighed mellem administrationerne, hilses særlig velkommen. Det vil nemlig medvirke til, at der opbygges et tillidsforhold, og at effektiviteten af samarbejdet øges, hvilket er vigtigt, i og med at de nationale administrationer i stigende grad skal medvirke til opfyldelsen af fællesskabsmål. Programmet bidrager på den måde til, at succes hos en administration i én medlemsstat ikke kun vil være afhængig af succes i administrationen i en anden medlemsstat, men også vil være forudsætningen for succes i andre administrationer.

2.3. For ØSU er det et spørgsmål, om de bevillinger, der er afsat, er tilstrækkelige til at sikre en effektiv målopfyldelse. Uddannelse og udveksling af offentligt ansatte inden for Fællesskabet er en nødvendig og udmærket investering i Europas videre integration. Kommissionen bør derfor, når tiden er inde, undersøge, om det ikke vil være relevant at udvide programmet til også at omfatte andre områder af skattepolitikken. Programmet kan danne et godt udgangspunkt for udmøntningen af Kommissionens skattepolitiske strategier for fremtiden, da samarbejde mellem de nationale skattemyndigheder er et meget væsentligt punkt heri.

Bruxelles, den 29. oktober 1997.

Tom JENKINS

Formand for Det Økonomiske og Sociale Udvalg

() EFT C 177 af 11. 6. 1997, s. 8.

() EFT C 296 af 29. 9. 1997, s. 37.

() EFT C 296 af 29. 9. 1997, s. 51.